Jumătate din efectivul Biroului Rutier al Poliției municipiului Piatra Neamț a fost implicat în activitatea infracțională de luare de mită în perioada monitorizării de către organele de anchetă din cadrul DNA, se arată în motivarea deciziei Curții de Apel Bacău, care a dispus arestarea preventivă a șapte polițiști rutieri.

Conform documentului, monitorizarea inculpaților s-a realizat pe o singură autospecială a Biroului Rutier al Poliției municipiului Piatra Neamț, constatându-se că luarea de mită era o practică răspândită printre toți lucrătorii de poliție care au fost repartizați să efectueze servicii în perioada monitorizării pe acel autovehicul, aceștia reprezentând jumătate din efectivul Biroului Rutier.

“Gravitatea faptelor reținute în sarcina inculpaților rezultă atât din limitele ridicate ale pedepselor prevăzute de lege, cât și din conținutul concret al faptelor comise, valorile sociale lezate, numărul mare de acte materiale săvârșite de inculpați într-o perioadă scurtă de timp. Monitorizarea inculpaților s-a realizat pe o singură autospecială din dotarea Biroului Rutier al Poliției municipiului Piatra Neamț, constatându-se că faptele de luare de mită sunt săvârșite zilnic, în cadrul oricărui schimb, indiferent de componența echipajului de poliție, și reprezintă o practică răspândită printre toți lucrătorii de poliție care au fost repartizați să efectueze servicii în perioada monitorizării pe acea autospecială, lucrători ce reprezintă jumătate din efectivul Biroului Rutier”, se arată în motivare.

Totodată, instanța a reținut că determinante sub aspectul gravității infracțiunii de luare de mită sunt consecințele primirii ei.

“Valoarea sumelor primite de inculpați de la conducătorii auto (între 50 lei și 400 lei) nu prezintă în cauza de față o relevanță deosebită sub aspectul gravității faptelor comise, fiind mai importante în acest sens activitatea infracțională constatată în ansamblul ei, prin implicarea unui număr mare de lucrători din cadrul Biroului Rutier (jumătate din efectivul acestuia), prin caracterul continuat al actelor de primire a sumelor de bani, ca mită, prin implicarea ofițerului de poliție Andronic Viorel — care desfășura activități de planificare a lucrătorilor pe serviciile desfășurate cu autospeciala dotată cu RADAR, în scopul obținerii unor sume de bani cu titlu de mită de la conducătorii auto. Determinante sub aspectul gravității infracțiunii de luare de mită în prezenta cauză sunt nu cuantumul mitei, ci consecințele primirii acesteia, și anume neaplicarea măsurilor legale cu privire la persoanele care încalcă regulile circulației pe drumurile publice, conduita polițiștilor rutieri fiind de natură să încurajeze încălcarea legii, (…), și, implicit, să faciliteze producerea de accidente de circulație soldate de multe ori cu pierderi de vieți omenești, vătămarea integrității corporale a persoanelor implicate sau producerea de pagube materiale”, se mai precizează în motivare.

Instanța a apreciat că, prin lăsarea în libertate a inculpaților în acest stadiu al procesului, s-ar induce “un puternic sentiment de insecuritate socială, de nesiguranță în opinia publică, precum și de neîncredere în capacitatea organelor judiciare de apărare a societății împotriva infracțiunilor”.

“Periculozitatea pe care inculpații o prezintă rezultă și din faptul că, deși aceștia aveau bănuieli asupra faptului că ar putea fi urmăriți, respectiv interceptați sau înregistrați ambiental, aceștia persistă în comiterea acțiunilor specifice elementului material al infracțiunii de luare de mită”, se mai spune în motivare.

Totodată, judecătorul a apreciat că măsura arestării preventive a inculpaților este proporțională cu gravitatea acuzațiilor aduse acestora și necesară în vederea efectuării în condiții optime a urmăririi penale.

Potrivit procurorilor DNA, în perioada supusã monitorizãrii, 22 aprilie 2016 – 18 iunie 2016, pe parcursul a 25 de servicii efectuate în echipaje de doi sau trei lucrãtori, lucrãtorii de poliţie au primit sume de bani cu titlu de mitã de la numeroşi conducãtori auto, în legãturã cu atribuţiile de serviciu.

De asemenea cu ocazia percheziţiei asupra autospecialei de poliţie marca Dacia Logan, în torpedoul acesteia a fost identificatã şi ridicatã o carte cu conţinut religios având titlul “Sfântul Iov din Uglea, fiu al Maramureşului (1902-1985), Viaţa, Minunile şi Acatistul”, carte ce corespunde cu aceea în care lucrãtorii de poliţie rutierã introduceau sumele de bani primite cu titlu de mitã.

Judecătorii Curții de Apel Bacău au admis cererea formulată de procurorii DNA Bacău și au hotărât arestarea preventivă pentru 30 de zile a celor șapte polițiști de la Biroul Rutier Piatra Neamț. Astfel, au fost arestaţi preventiv șeful biroului, cms șef Viorel Andronic și agenții Iulian Ciolpan, Laurențiu Marius Greaca, Constantin Neamțu, Eugen Bogdan Miziligeanu, Dragomir Loredan Covasan și Ionuț Alexandru Berbece.

Avocații acestora au făcut recurs.

De asemenea, Găluşcă Ioan Alexandru, Inimosu Botcă Ioan, Marius Ioan Munteanu, Ionuţ Popescu, Vasile Lucian Chifu, Adrian Ovidiu Zaharia şi Nicolae Cristian Buga sunt sub control judiciar pentru 60 de zile.